DPO aanvaar voorstel om regsaksie oor SAL te vermy - Solidariteit WêreldSolidariteit Wêreld
Tuis › Mediaverklarings › DPO aanvaar voorstel om regsaksie oor SAL te vermy
DPO aanvaar voorstel om regsaksie oor SAL te vermy
Vrydag | 11 Desember | 2020
Solidariteit se voorstel oor die uitbetaling van salarisse by die Suid-Afrikaanse Lugdiens (SAL) is vandag deur die departement van openbare ondernemings (DPO) aanvaar. Met die sluit van die ooreenkoms kan SAL gevolglik verdere regsaksie vermy.
"Dit is teen dié tyd algemeen bekend dat die sakereddingspraktisyns en die aandeelhouer nie in pas is met salarisbetalings vir SAL-werknemers nie," sê Derek Mans, organiseerder van lugvaart en verdediging by Solidariteit. "Solidariteit se voorstel is egter gunstig deur die DPO asook twee ander vakbonde, AUSA en NTM aanvaar. Dit is nou die DPO se verantwoordelikheid om dit met die sakeredders op te neem.
Volgens Solidariteit se voorstel, wat as konsep-ooreenkoms sal dien, moet drie maande se salaris uitbetaal word. Dit dien egter nie as finale skikking nie en uitstaande betalings word uitgestel totdat die sakereddingsproses afgehandel is.
"Dit is hoog tyd dat die betaling van salarisse by die SAL ernstig opgeneem word. Die lugdiens bestaan nie net uit vliegtuie nie, maar uit duisende personeellede wat die wanorde wat daar tans heers, moet trotseer. Vir hulle is dit nie meer 'n regskwessie nie maar eerder 'n morele een. Die staat moet ophou om ten koste van werknemers op te tree en moet eerder iets doen om hulle tegemoet te kom. Hierdie ooreenkoms sal vir elke werknemer by die SAL 'n stap in die regte rigting wees," sluit Mans af.